CELEX: 32017R1147
Language: sl
Date: 2017-06-28 00:00:00
Title: Izvedbena uredba Komisije (EU) 2017/1147 z dne 28. junija 2017 o spremembi Izvedbene uredbe (EU) 2016/1368 o določitvi seznama ključnih referenčnih vrednosti, ki se uporabljajo na finančnih trgih v skladu z Uredbo (EU) 2016/1011 Evropskega parlamenta in Sveta (Besedilo velja za EGP. )

29.6.2017   
            
            
               SL
            
            
               Uradni list Evropske unije
            
            
               L 166/32
            
         IZVEDBENA UREDBA KOMISIJE (EU) 2017/1147
   z dne 28. junija 2017
   o spremembi Izvedbene uredbe (EU) 2016/1368 o določitvi seznama ključnih referenčnih vrednosti, ki se uporabljajo na finančnih trgih v skladu z Uredbo (EU) 2016/1011 Evropskega parlamenta in Sveta
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) 2016/1011 Evropskega parlamenta in Sveta z dne 8. junija 2016 o indeksih, ki se uporabljajo kot referenčne vrednosti v finančnih instrumentih in finančnih pogodbah ali za merjenje uspešnosti investicijskih skladov, in spremembi direktiv 2008/48/ES in 2014/17/EU ter Uredbe (EU) št. 596/2014 (1) in zlasti člena 20(1) Uredbe,
   ob upoštevanju naslednjega:
   
               (1)
            
            
               Referenčne vrednosti imajo pomembno vlogo pri določanju cene številnih finančnih instrumentov in finančnih pogodb ter pri merjenju uspešnosti številnih investicijskih skladov. Prispevanje k referenčnim vrednostim in njihovo upravljanje sta v številnih primerih izpostavljena manipulaciji, osebe, ki se s tem ukvarjajo, pa se pogosto soočajo z navzkrižji interesov.
            
         
               (2)
            
            
               Da bi izpolnjevale svojo vlogo v gospodarstvu, morajo referenčne vrednosti reprezentativno odražati osnovni trg ali gospodarsko realnost. Če referenčna vrednost ni več reprezentativna za osnovni trg, na primer medbančne obrestne mere, obstaja nevarnost negativnih učinkov na, med drugim, celovitost trga ter financiranje gospodinjstev (krediti in hipotekarna posojila) in podjetij v Uniji.
            
         
               (3)
            
            
               Tveganja za uporabnike, trge in gospodarstvo Unije se navadno povečajo, kadar je skupna vrednost finančnih instrumentov, finančnih pogodb in investicijskih skladov, ki je zastopana v določeni referenčni vrednosti, visoka. Zato so v Uredbi (EU) 2016/1011 določene različne kategorije referenčnih vrednosti ter tudi dodatne zahteve za zagotovitev celovitosti in zanesljivosti nekaterih referenčnih vrednosti, ki se štejejo za ključne, vključno s pooblastilom pristojnih organov, da pod določenimi pogoji zahtevajo prispevke h ključnim referenčnim vrednostim ali njihovo upravljanje.
            
         
               (4)
            
            
               Dodatne obveznosti in pooblastila pristojnih organov upravljavcev ključnih referenčnih vrednosti zahtevajo uraden postopek za določitev ključnih referenčnih vrednosti. V skladu s členom 20(1) Uredbe (EU) 2016/1011 se referenčna vrednost šteje za ključno, kadar se uporablja neposredno ali posredno v kombinaciji referenčnih vrednosti kot referenca pri finančnih instrumentih ali finančnih pogodbah ali za merjenje uspešnosti investicijskih skladov, katerih skupna vrednost je vsaj 500 milijard EUR na podlagi celotnega razpona trajanja oziroma zapadlosti referenčne vrednosti, kadar je to primerno.
            
         
               (5)
            
            
               Z Izvedbeno uredbo Komisije (EU) 2016/1368 (2) je bil določen seznam ključnih referenčnih vrednosti, ki se uporabljajo na finančnih trgih v skladu z Uredbo (EU) 2016/1011. Analiza podatkov in prispevki Evropske centralne banke kažejo, da vrednost finančnih instrumentov in finančnih pogodb, ki so zastopani v referenčni obrestni meri Euro OverNight Index Average (EONIA) v Uniji, presega prag 500 milijard EUR, določen v členu 20(1) Uredbe (EU) 2016/1011.
            
         
               (6)
            
            
               EONIA je povprečje nezavarovanih posojilnih transakcij čez noč skupine bank na medbančnem trgu v Uniji in v EFTA. Je referenčna obrestna mera za zamenjave obrestnih mer v evrih. Zato je ključna za delovanje trga zamenjav v evrih in finančno stabilnost v Uniji.
            
         
               (7)
            
            
               Na podlagi izračunov Evropske centralne banke, izpeljanih iz dnevnih poročil 52 največjih evropskih bank v okviru statističnega poročanja o medbančnem denarnem trgu, je samo za ta vzorec bank znesek zajetih neporavnanih instrumentov denarnega trga na nezavarovanem in zavarovanem trgu, pri katerih se za referenco uporablja EONIA, ocenjen na 450 milijard EUR oziroma 400 milijard EUR. Poleg tega se ocenjuje, da je velika večina poslov na evrskem trgu zamenjav na indeks transakcij čez noč (OIS) z nominalnim zneskom okrog 5,2 bilijona EUR, povezanih z EONIA. EONIA se tako uporablja neposredno ali posredno v kombinaciji referenčnih vrednosti kot referenca pri finančnih instrumentih ali finančnih pogodbah ali za merjenje uspešnosti investicijskih skladov, katerih skupna vrednost je vsaj 500 milijard EUR na podlagi celotnega razpona zapadlosti.
            
         
               (8)
            
            
               Obrestno mero EONIA zagotavlja isti upravljavec referenčnih vrednosti kot EURIBOR, skupina bank, ki prispevajo vhodne podatke za EURIBOR, pa je dejansko podskupina skupine bank, ki prispeva vhodne podatke za EONIA. Medtem ko EURIBOR odraža dolgoročnejše posojanje, EONIA zajema posojanje čez noč Za stabilnost finančnih trgov je zato bistveno, da se tudi EONIA označi za ključno referenčno vrednost.
            
         
               (9)
            
            
               Seznam ključnih referenčnih vrednosti, določen z Izvedbeno uredbo (EU) 2016/1368, bi bilo zato treba spremeniti tako, da se doda EONIA.
            
         
               (10)
            
            
               Ob upoštevanju bistvenega pomena EONIA za medbančni trg in velikega števila izvedenih finančnih instrumentov v Uniji, ki jo uporabljajo kot referenčno vrednost, bi morala ta uredba začeti veljati čim prej.
            
         
               (11)
            
            
               Ukrepi iz te uredbe so v skladu z mnenjem Evropskega odbora za vrednostne papirje –
            
         SPREJELA NASLEDNJO UREDBO:
   Člen 1
   Priloga k Izvedbeni uredbi (EU) 2016/1368 se nadomesti z besedilom iz Priloge k tej uredbi.
   Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 28. junija 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 171, 29.6.2016, str. 1.
   
      (2)  Izvedbena uredba Komisije (EU) 2016/1368 z dne 11. avgusta 2016 o določitvi seznama ključnih referenčnih vrednosti, ki se uporabljajo na finančnih trgih v skladu z Uredbo (EU) 2016/1011 Evropskega parlamenta in Sveta (UL L 217, 12.8.2016, str. 1).
   
      PRILOGA
      „
            PRILOGA
            
               Seznam ključnih referenčnih vrednosti v skladu s členom 20(1) Uredbe (EU) 2016/1011
            
            
                        Št.
                     
                     
                        Referenčna vrednost
                     
                     
                        Upravljavec
                     
                     
                        Lokacija
                     
                  
                        1
                     
                     
                        Euro Interbank Offered Rate (EURIBOR®)
                     
                     
                        European Money Markets Institute (EMMI)
                     
                     
                        Bruselj, Belgija
                     
                  
                        2
                     
                     
                        Euro OverNight Index Average (EONIA®)
                     
                     
                        European Money Markets Institute (EMMI)
                     
                     
                        Bruselj, Belgija
                     
                  “